ลุ้นรางวัลใหญ่สลากธอส.งวดแรก16 ต.ค.นี้
รอลุ้นได้เลย16 ต.ค.นี้ ธอส.ออกรางวัลสลากฯ ชุดวิมานเมฆครั้งแรก ถูกรางวัล รับไปเลย 200,000 บาท
15 ต.ค. 2562

รอลุ้นได้เลย16 ต.ค.นี้ ธอส.ออกรางวัลสลากฯ ชุดวิมานเมฆครั้งแรก ถูกรางวัล รับไปเลย 200,000 บาท
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า วันพุธที่ 16 ต.ค. 2562 ธนาคารกำหนดให้มีการออกรางวัลสลากออมทรัพย์ ธนาคารอาคารสงเคราะห์ รุ่นที่ 1 ชุดวิมานเมฆ ครั้งที่ 1 ซึ่งถือเป็นการออกรางวัลครั้งแรกของธนาคาร จำนวน 27 รางวัล รางวัลละ 200,000 บาท โดยมีสำนักงานสลากกินแบ่งรัฐบาลเป็นผู้ดำเนินการออกรางวัล ณ ห้องออกรางวัล สำนักงานสลากกินแบ่งรัฐบาล อ.เมืองนนทบุรี จ.นนทบุรี ด้วยการใช้เครื่องออกรางวัลอัตโนมัติ Multipick ซึ่งมีขั้นตอนและกระบวนการตามมาตรฐานสากล ISO 9001:2015 เช่นเดียวกับกระบวนการออกรางวัลสลากกินแบ่งรัฐบาล
สลากออมทรัพย์ ธอส. ชุดวิมานเมฆ หน่วยละ 1 ล้านบาท ทั้ง 27,000 หน่วย ที่แบ่งออกเป็น 3 หมวดหมายเลข หมวดละ 9,000 หน่วย ประกอบด้วย 1.หมายเลข 9181000 – 9189999, 2.หมายเลข 9191000 – 9199999 และ 3. หมายเลข 9361000 – 9369999 นั้น ผู้ซื้อสลากสามารถมั่นใจได้ว่า ทุกหมายเลขมีโอกาสถูกรางวัลเท่ากัน เพราะการออกรางวัลจะเป็นไปด้วยความโปร่งใส บริสุทธิ์ ยุติธรรม และสามารถตรวจสอบได้ โดยมีผู้มีเกียรติผู้ทรงคุณวุฒิจากหน่วยงานภายนอกตลอดจนสื่อมวลชนร่วมเป็นกรรมการและเป็นสักขีพยานในการออกรางวัล จำนวนรวม 5 คน
สำหรับการออกรางวัลครั้งที่ 1 ได้รับเกียรติจากนายยุทธนา หยิมการุณ อธิบดีกรมธนารักษ์ เป็นประธานกรรมการ เพื่อกำกับดูแลการออกรางวัลให้เป็นตามขั้นตอน และมีการถ่ายทอดสดการออกรางวัลทางสถานีโทรทัศน์ช่อง 9 MCOT HD และ Facebook Fanpage ธนาคารอาคารสงเคราะห์ ระหว่างเวลา 17.00 - 17.30 น. รวมทั้งยังเปิดให้ประชาชนและสื่อมวลชนเข้าชมการออกรางวัลได้อีกด้วย โดยสามารถตรวจผลการออกรางวัลได้ทาง Mobile Application : GHB ALL เว็บไซต์ธนาคารอาคารสงเคราะห์ www.ghbank.co.th เว็บไซต์สำนักงานสลากกินแบ่งรัฐบาล www.glo.or.th รวมถึงที่ Facebook Fanpage และ Line official ธนาคารอาคารสงเคราะห์ หรือ GH Bank โดยธนาคารจะโอนเงินรางวัลเข้าบัญชีเงินฝากออมทรัพย์รับโชคของผู้ที่ถูกรางวัลในวันถัดจากวันที่ทำการออกรางวัลในแต่ละครั้ง




ทั้งนี้ สลากออมทรัพย์ ธนาคารอาคารสงเคราะห์ รุ่นที่ 1 ชุดวิมานเมฆ หน่วยละ 1 ล้านบาท ถือเป็นทางเลือกใหม่ในการออมที่ให้ผลตอบแทนดี มีโอกาสถูกรางวัลสูง ซึ่งธนาคารเปิดจำหน่ายจำนวน 27,000 หน่วย หรือ 27,000 ล้านบาท ถือเป็นสลากที่ได้รับความสนใจจากประชาชนเป็นอย่างมากจนทำให้มียอดจองซื้อถึง 46,384 ล้านบาท สูงว่าจำนวนที่ธนาคารเปิดจำหน่ายถึง 19,384 ล้านบาท โดยเมื่อฝากครบ 3 ปี จะได้รับเงินต้นพร้อมดอกเบี้ยหน่วยละ 42,000 บาท หรือคิดเป็น 1.4% ต่อปี และยังมีโอกาส ถูกรางวัลสูงถึง 0.1% เพราะกำหนดออกรางวัล ทุกเดือน ๆ ละ 27 รางวัล มูลค่ารางวัลละ 200,000 บาท หรือตลอด 3 ปี จะมีการออกรางวัลรวมถึง 972 รางวัล สอบถามรายละเอียดเพิ่มเติมได้ที่ ธอส. ทุกสาขา ทั่วประเทศ หรือ ศูนย์ลูกค้าสัมพันธ์ (Call Center) โทร 0-2645-9000